10. การควบคุมภายใน

คณะกรรมการบริษัทได้แต่งตั้งคณะกรรมการตรวจสอบขึ้นจำนวน 4 ท่าน กำหนดให้มีหน้าที่

-   กำกับดูแลรายงานทางการเงินของบริษัท
    ให้มีการปฏิบัติตามมาตรฐานบัญชีที่เหมาะสมกับการดำเนินธุรกิจ ข้อกำหนดของตลาดหลักทรัพย์ฯ
    และกฎหมายที่เกี่ยวข้อง

-   การปฏิบัติตามหลักการบรรษัทภิบาล

-   การประเมินการบริหารความเสี่ยงและการควบคุมภายในให้เหมาะสมมีประสิทธิภาพ

-   กำกับดูแลระบบงานตรวจสอบให้ได้มาตรฐานการตรวจสอบที่ดี

-   คัดเลือกและแต่งตั้งผู้สอบบัญชี

-   รวมทั้งงานอื่น ๆ ที่คณะกรรมการบริษัทได้มอบหมาย

คณะกรรมการตรวจสอบ
ทำหน้าที่กำกับดูแลงานโดยมอบหมายให้แผนกตรวจสอบภายในเข้าปฏิบัติหน้าที่ตรวจสอบระบบการปฏิบัติงาน
และระบบการควบคุมภายใน ซึ่งบริษัทมีการกำหนดมาตรฐานการปฏิบัติงานในทุก ๆ ด้าน
เพื่อให้มีระบบการควบคุมภายในที่ดี
และรายงานผลการปฏิบัติงานโดยตรงกับคณะกรรมการตรวจสอบและกรรมการผู้จัดการ
ในการปฏิบัติงานของแผนกตรวจสอบภายในจะทำรายงานเสนอคณะกรรมการตรวจสอบเพื่อพิจารณาและประเมินผลทุก
ๆ ไตรมาส และระหว่างปีคณะกรรมการตรวจสอบ ผู้บริหาร แผนกตรวจสอบภายใน
และผู้สอบบัญชีภายนอกมีการประชุมร่วมกันอยู่เสมอ

ในปี 2549 คณะกรรมการตรวจสอบได้พิจารณา และให้ความเห็นว่า บริษัทฯ ได้ปฏิบัติตาม
มาตรฐานการบัญชีของสมาคมนักบัญชีฯ และประกาศตลาดหลักทรัพย์ฯ
ในการรายงานงบการเงินรายไตรมาส และงบการเงินประจำปี 2549 ไม่พบสิ่งที่เป็นสาระสำคัญ
ซึ่งไม่สอดคล้องต่อการปฏิบัติตามหลักการบรรษัทภิบาลที่ดี
มีระบบการควบคุมภายในที่เหมาะสมกับสภาพธุรกิจ และไม่พบจุดอ่อนที่เป็นสาระสำคัญ
ซึ่งสอดคล้องกับความเห็นของผู้สอบบัญชี

ความเห็นของคณะกรรมการตรวจสอบต่อผู้ถือหุ้น ได้แสดงไว้ในรายงานของคณะกรรมการตรวจสอบ
ปรากฏในรายงานประจำปี 2549 ดังนี้

“คณะกรรมการตรวจสอบ บริษัท บางกอกสหประกันภัย จำกัด (มหาชน)
ได้รับการแต่งตั้งจากคณะกรรมการบริษัทฯ เมื่อวันที่ 12 พฤษภาคม 2548
ประกอบด้วยกรรมการของบริษัทจำนวน 4 ท่านเป็นกรรมการอิสระจำนวน 2 ท่าน
กรรมการตรวจสอบทุกท่านผู้มีความรู้ความสามารถ ประสบการณ์ทางด้านบัญชีการเงิน
และการบริหารงานบุคคล ได้แก่

1.  นายทวิช เตชะนาวากุล ประธานคณะกรรมการตรวจสอบ

2.  รศ.ประนอม โฆวินวิพัฒน์ กรรมการตรวจสอบ

3.  นายพิชิต สินพัฒนสกุล กรรมการตรวจสอบ

4.  นายสุนทร ก่อนันทเกียรติ กรรมการตรวจสอบ

ระหว่างปี 2549 ( 1 มกราคม – 31 ธันวาคม 2549 ) คณะกรรมการตรวจสอบ
ได้ปฏิบัติหน้าที่ตามกฎบัตรของบริษัท โดยได้รับความเห็นชอบจากคณะกรรมการบริษัทแล้ว ในรอบปี
2549 มีการประชุมร่วมกันทั้งหมด 6 ครั้ง สรุปผลการดำเนินงานที่สำคัญดังต่อไปนี้

1.  ในรอบปี 2549 คณะกรรมการตรวจสอบได้สอบทานงบการเงินกับฝ่ายบริหาร
    และบริษัทสอบบัญชีธรรมนิติ จำกัด ซึ่งเป็นผู้สอบบัญชีของบริษัท
    เกี่ยวกับความเหมาะสมของนโยบายบัญชี ความเพียงพอในการเปิดเผยข้อมูล
    เพื่อให้รายงานทางการเงินสอดคล้องกับผลการดำเนินงาน และฐานะทางการเงิน
    รวมทั้งการเปิดเผยข้อมูลที่เป็นสาระสำคัญอย่างเพียงพอ ถูกต้อง ทันเวลา และเชื่อถือได้

2.  คณะกรรมการตรวจสอบเป็นผู้ประเมินระบบการควบคุมภายใน
    และวิธีปฏิบัติการลงทุนประกอบธุรกิจอื่น ตามที่กรมการประกันภัยกำหนด
    ซึ่งคณะกรรมการตรวจสอบได้กำกับดูแลให้มีการจัดการระบบการควบคุมภายในที่เหมาะสม
    โปร่งใส ตามหลักการกำกับกิจการดูแลที่ดี
    และได้ร่วมกันพิจารณารายงานการประเมินระบบการควบคุมภายใน
    และระเบียบวิธีปฏิบัติการลงทุนประกอบธุรกิจอื่น สำหรับปีสิ้นสุดวันที่ 31 ธันวาคม 2549
    ตามหลักเกณฑ์การประเมินของกรมการประกันภัยเกี่ยวกับการประเมินประสิทธิภาพระบบการตรวจสอบภายใน
    และการประเมินประสิทธิภาพการลงทุน พร้อมทั้งได้ปรับปรุงแก้ไขผลการประเมินใน 2
    ประเด็นข้างต้นเป็นที่เรียบร้อยแล้ว
    จึงเห็นชอบและรับรองรายงานการประเมินระบบการควบคุมภายใน
    และระเบียบวิธีปฏิบัติการลงทุนประกอบธุรกิจอื่น สำหรับปีสิ้นสุดวันที่ 31 ธันวาคม 2549
    พร้อมทั้งให้นำส่งกรมการประกันภัยภายในวันที่ 31 มีนาคม 2550

3.  คณะกรรมการตรวจสอบ ได้สอบทานให้บริษัทมีระบบการควบคุมภายในที่ดี
    และการตรวจสอบภายในที่เหมาะสมมีประสิทธิภาพ
    มีการยืนยันความเป็นอิสระในการปฏิบัติงานของผู้สอบบัญชี
    รวมทั้งกำกับดูแลการตรวจสอบภายใน ให้เป็นไปตามแผนการตรวจสอบประจำปี 2549
    ที่ได้รับการอนุมัติแล้ว
    โดยติดตามความก้าวหน้าของการตรวจสอบภายในว่าเป็นไปตามแผนการตรวจสอบ
    และติดตามการปรับปรุงตามข้อเสนอแนะเป็นประจำ
    คณะกรรมการตรวจสอบเห็นว่าระบบการควบคุมภายในโดยรวม มีความเพียงพอ
    และมีประสิทธิผลที่จะทำให้การดำเนินงานเป็นไปตามวัตถุประสงค์ที่ตั้งไว้

4.  คณะกรรมการตรวจสอบ ได้ประชุมร่วมกับผู้บริหารระดับสูง
    เพื่อแลกเปลี่ยนความคิดเห็นเกี่ยวกับผลการดำเนินงาน แผนการลงทุน การบริหารจัดการ
    ตลอดจนโครงการต่าง ๆ ที่จะเป็นประโยชน์ให้กับบริษัทฯ
    คณะกรรมการตรวจสอบได้ให้ข้อเสนอแนะเพิ่มเติมในเรื่องต่างๆ ดังต่อไปนี้

1.  พิจารณาเปรียบเทียบการลงทุนของบริษัทฯ ภายใต้ภาวะของอัตราดอกเบี้ยขาขึ้น
    หากเห็นว่าการลงทุนด้านตลาดเงินจะให้ผลตอบแทนที่สูงกว่าด้านตลาดทุน
    ก็ให้เพิ่มสัดส่วนการลงทุนด้านตลาดเงินของบริษัทฯได้ทันที
    ภายใต้ข้อบังคับและระเบียบการลงทุนของบริษัทฯ

2.  บริษัทควรลงทุนในหลักทรัพย์ที่มีผลการดำเนินงานที่ดี และ
    เป็นการลงทุนระยะกลางถึงระยะยาว ไม่อยู่ในลักษณะเป็นการเก็งกำไร

3.  ให้บริษัทศึกษาความเป็นไปได้ในการตั้งบริษัทย่อยเพื่อดูแลรับผิดชอบการลงทุนในตลาดทุนโดยตรง
    ว่ามีผลดี ผลเสีย ความมีประสิทธิภาพ และผลกระทบอย่างไร

4.  บริษัทควรพิจารณาอย่างละเอียดสำหรับการรับประกันภัยงานที่มีค่าสินไหมสูง
    และไม่ก่อให้เกิดผลกำไรกับบริษัท

5.  พิจารณางานบริหารอาคารที่เกี่ยวกับอัตราค่าเช่าพื้นที การบริหารพื้นที่ให้เช่า และรายรับ
    รายจ่าย และให้ข้อเสนอแนะเกี่ยวกับการกำหนดอัตราค่าเช่าพื้นที่ที่เหมาะสม
    ให้เกิดประโยชน์แก่บริษัท

6.  บริษัทต้องปฏิบัติงานด้านบัญชีให้เป็นไปตามมาตรฐานบัญชีที่รับรองทั่วไป
    และต้องติดตามการเปลี่ยนแปลงมาตรฐานบัญชีให้เป็นปัจจุบันอยู่เสมอ
    รวมทั้งการเปิดเผยข้อมูลต้องโปร่งใส ทันเวลา และเป็นธรรม

7.  ให้ฝ่ายบริหารรักษา และคงไว้ซึ่งการดำเนินงานตามแนวทางการกำกับดูแลที่ดี ยึดถือ
    จริยธรรมทางธุรกิจอย่างเคร่งครัด โดยเน้นถึงความเสมอภาคของผู้ถือหุ้นเป็นสำคัญ

    1.  คณะกรรมการตรวจสอบได้พิจารณาคัดเลือกเสนอแต่งตั้ง และเสนอค่าตอบแทนให้บริษัท
        สอบบัญชีธรรมนิติ จำกัด เป็นผู้สอบบัญชีของบริษัทต่อไป โดยมี นายพิชัย ดัชณาภิรมย์
        ทะเบียนเลขที่ 2421 หรือ นายพจน์ อัศวสันติชัย ทะเบียนเลขที่ 4891 หรือ 
        นางสาวจันทรา ว่องศรีอุดมพร ทะเบียนเลขที่ 4996 มีค่าตอบแทนเป็นเงิน
        510,000.00 บาท และเป็นผู้สอบบัญชีรับอนุญาตของบริษัทประกันภัย ค่าตอบแทนเป็นเงิน
        140,000.00 บาท รวมเงินทั้งสิ้น 650,000.00 บาท
        เพื่อให้คณะกรรมการบริษัทนำเสนอต่อที่ประชุมผู้ถือหุ้นอนุมัติต่อไป

    2.  ปรับปรุงกฎบัตรให้สอดคล้องกับหลักการกำกับดูแลที่ดี เพื่อให้ความมั่นใจต่อผู้ถือหุ้น เจ้าหนี้
        ลูกหนี้ ว่าการดำเนินงานจะเป็นไปตามหลักการกำกับดูแลที่ดี
        มีการเปิดเผยข้อมูลรายการระหว่างกันหรือรายการที่ก่อให้เกิดความขัดแย้งทางผลประโยชน์อย่างเพียงพอ
        มีระบบการควบคุมภายในที่ดี การบริหารความเสี่ยงที่เหมาะสม กับสภาพธุรกิจ
        และการปฏิบัติงานเป็นไปตามหลักกฎหมาย และข้อกำหนดของตลาดหลักทรัพย์ฯ
        และกรมการประกันภัย รวมทั้งกฎระเบียบต่างๆที่เกี่ยวข้องอย่างถูกต้องครบถ้วน

    3.  ควรให้ความสำคัญกับการพัฒนาความรู้
        และทักษะของเจ้าหน้าที่ของแผนกตรวจสอบภายในอย่างสม่ำเสมอ
        ทั้งเรื่องการตรวจสอบภายใน เรื่องของธุรกิจประกันภัย และเรื่องขององค์กร

ทั้งนี้คณะกรรมการตรวจสอบให้ความสำคัญกับการกำกับดูแลที่ดีขององค์กร (Good Corporate
Governance) เพราะคณะกรรมการตรวจสอบตระหนักเสมอมาว่าการกำกับดูแลที่ดีนั้น
เป็นรากฐานที่สำคัญของการเจริญเติบโตอย่างยั่งยืนของบริษัท”